b'\n_START_ARTICLE_\nEgidijus Klumbys\n_START_SECTION_\nBiografija\n_START_PARAGRAPH_\n1959\xe2\x80\x931967\xc2\xa0m. mok\xc4\x97si Kauno S. N\xc4\x97ries vidurin\xc4\x97je mokykloje, 1967\xe2\x80\x931970\xc2\xa0m.\xc2\xa0\xe2\x80\x93 Kauno J. Aleksonio vidurin\xc4\x97je mokykloje, 1970\xe2\x80\x931976 studijavo Kauno medicinos instituto Medicinos fakultete, 1979\xe2\x80\x931982\xc2\xa0m.\xc2\xa0\xe2\x80\x93 TSRS Medicinos moksl\xc5\xb3 akademijos akademiko N. Burdenkos neurochirurgijos mokslinio tyrimo instituto aspirant\xc5\xabroje, 1992\xe2\x80\x931996\xc2\xa0m.\xc2\xa0\xe2\x80\x93 Vilniaus universiteto Teis\xc4\x97s fakultete. 1983\xc2\xa0m. suteiktas biomedicinos, medicinos moksl\xc5\xb3 daktaro laipsnis._NEWLINE_1976\xe2\x80\x931978\xc2\xa0m. Respublikin\xc4\x97s Kauno klinikin\xc4\x97s ligonin\xc4\x97s gydytojas neurochirurgas, 1978\xe2\x80\x931979\xc2\xa0m. LTSR Onkologijos mokslinio tyrimo instituto Nerv\xc5\xb3 sistemos chirurgijos skyriaus ved\xc4\x97jas, 1982\xe2\x80\x931990\xc2\xa0m. Kauno medicinos instituto Centrin\xc4\x97s mokslo tiriamosios laboratorijos Neurochirurgijos laboratorijos ved\xc4\x97jas. 1993\xe2\x80\x931997\xc2\xa0m. Globos ir r\xc5\xabpybos fondo valdybos prie Globos ir r\xc5\xabpybos tarybos prie Lietuvos Respublikos Vyriausyb\xc4\x97s direktorius. 1993\xe2\x80\x931998\xc2\xa0m. Vilniaus \xc5\xa0v. Jok\xc5\xabbo ligonin\xc4\x97s gydytojas neurochirurgas, 1994\xe2\x80\x931998\xc2\xa0m. Vilniaus kra\xc5\xa1to neurochirurgijos centro vadovas, 1998\xe2\x80\x932001\xc2\xa0m. Lietuvos teis\xc4\x97s universiteto docentas.\n_START_SECTION_\nPolitin\xc4\x97 veikla\n_START_PARAGRAPH_\n1988\xe2\x80\x931989\xc2\xa0m. S\xc4\x85j\xc5\xabd\xc5\xbeio Kauno miesto iniciatyvin\xc4\x97s grup\xc4\x97s narys, tarybos pirmininko pavaduotojas, 1988\xe2\x80\x931990\xc2\xa0m. S\xc4\x85j\xc5\xabd\xc5\xbeio seimo narys, 1989\xe2\x80\x931990\xc2\xa0m. TSRS liaudies deputatas, i\xc5\xa1rinktas Kauno teritorin\xc4\x97je apygardoje kaip S\xc4\x85j\xc5\xabd\xc5\xbeio remtas kandidatas. TSRS I liaudies deputat\xc5\xb3 suva\xc5\xbeiavime 1989\xc2\xa0m. gegu\xc5\xbe\xc4\x97s 31 d., protestuodamas, kad jame dalyvauja Tarybin\xc4\x97s armijos generolas I. Rodionovas, 1989\xc2\xa0m. baland\xc5\xbeio m\xc4\x97n. Tbilisyje vadovav\xc4\x99s Tarybin\xc4\x97s armijos veiksmams, kuri\xc5\xb3 metu \xc5\xbeuvo daug taiki\xc5\xb3 gyventoj\xc5\xb3, vie\xc5\xa1ai gr\xc4\x85\xc5\xbeino TSRS liaudies deputato mandat\xc4\x85 TSRS prezidentui M. Gorba\xc4\x8diovui. 1989\xc2\xa0m. LTSR Auk\xc5\xa1\xc4\x8diausios Tarybos nutarimu \xc4\xaftrauktas \xc4\xaf komisij\xc4\x85 Lietuvos nepriklausomyb\xc4\x97s atk\xc5\xabrimo planui parengti ir \xc4\xaf Ma\xc5\xbeosios Lietuvos reikal\xc5\xb3 taryb\xc4\x85._NEWLINE_1990\xe2\x80\x931992\xc2\xa0m. Lietuvos Respublikos Auk\xc5\xa1\xc4\x8diausiosios Tarybos deputatas, i\xc5\xa1rinktas Obeli\xc5\xb3 rinkim\xc5\xb3 apygardoje Nr. 103, Lietuvos Nepriklausomos Valstyb\xc4\x97s Atstatymo Akto signataras, U\xc5\xbesienio reikal\xc5\xb3 komisijos pirmininko pavaduotojas, 1991\xe2\x80\x931992\xc2\xa0m. Lietuvos Respublikos u\xc5\xbesienio reikal\xc5\xb3 ministro pirmasis pavaduotojas, 1991\xe2\x80\x931992\xc2\xa0m. Vyriausiojo Lietuvos i\xc5\xa1laisvinimo komiteto atstovas Lietuvos Respublikos Auk\xc5\xa1\xc4\x8diausioje Taryboje, 1992\xc2\xa0m. Lietuvos Respublikos susisiekimo ministro pirmasis pavaduotojas. Pirmosios Auk\xc5\xa1\xc4\x8diausiosios Tarybos delegacijos, 1990\xc2\xa0m. gegu\xc5\xbe\xc4\x97s m\xc4\x97n. aplankiusios Europos Parlament\xc4\x85, narys. Po \xc5\xa1io vizito, Lietuvos Respublikos vadovyb\xc4\x97s \xc4\xafpareigotas, liko Briuselyje, kur, padedant Tarptautiniam krik\xc5\xa1\xc4\x8dioni\xc5\xb3 demokrat\xc5\xb3 internacionalui bei vienam i\xc5\xa1 Lietuvos krik\xc5\xa1\xc4\x8dioni\xc5\xb3 demokrat\xc5\xb3 partijos i\xc5\xa1eivijoje vadov\xc5\xb3 A. Venckui, \xc4\xafk\xc5\xabr\xc4\x97 Lietuvos krik\xc5\xa1\xc4\x8dioni\xc5\xb3 demokrat\xc5\xb3 partijos atstovyb\xc4\x99 Briuselyje, tapusia neoficialia Lietuvos atstovybe Belgijoje ir prie Europos Parlamento. 1991\xc2\xa0m. dalyvavo pasira\xc5\xa1ant pirmuosius Lietuvos Respublikos tarptautinio pripa\xc5\xbeinimo dokumentus su Islandija, Norvegija, Vokietija, Danija, \xc5\xa0vedija, Suomija._NEWLINE_1989\xe2\x80\x931992\xc2\xa0m. pirmasis atkurtos Lietuvos krik\xc5\xa1\xc4\x8dioni\xc5\xb3 demokrat\xc5\xb3 partijos valdybos pirmininkas. 1994\xe2\x80\x932007\xc2\xa0m. Tautos pa\xc5\xbeangos partijos narys, partijos valdybos pirmininkas, nuo 2007\xc2\xa0m. partijos Tvarka ir teisingumas narys ir partijos tarybos bei valdybos narys._NEWLINE_2000\xe2\x80\x932002\xc2\xa0m. Vilniaus miesto savivaldyb\xc4\x97s tarybos narys. 2000-2004\xc2\xa0m., 2004-2008\xc2\xa0m. ir nuo 2008\xc2\xa0m. Lietuvos Respublikos Seimo narys._NEWLINE_1993\xe2\x80\x931999\xc2\xa0m. dienra\xc5\xa1\xc4\x8di\xc5\xb3 \xe2\x80\x9eKauno diena\xe2\x80\x9c ir 1999\xe2\x80\x932000\xc2\xa0m. \xe2\x80\x9eRespublika\xe2\x80\x9c politikos ap\xc5\xbevalgininkas.\n_START_SECTION_\nMokslin\xc4\x97 veikla\n_START_PARAGRAPH_\nGalvos smegen\xc5\xb3 kraujagysli\xc5\xb3 funkcin\xc4\x97s b\xc5\xabkl\xc4\x97s \xc4\xafvertinimo b\xc5\xabdo i\xc5\xa1radimo bendraautoris, 40 mokslini\xc5\xb3 darb\xc5\xb3 autorius ar bendraautoris.\n_START_SECTION_\n\xc5\xa0eima\n_START_PARAGRAPH_\nT\xc4\x97vas neurochirurgas, profesorius Leonas Klumbys, brolis Aleksandras Klumbys. \xc5\xbdmona J\xc5\xabrat\xc4\x97 (g. 1952)\xc2\xa0\xe2\x80\x93 biomedicinos moksl\xc5\xb3 daktar\xc4\x97, profesor\xc4\x97, Kauno medicinos universiteto Biomedicinini\xc5\xb3 tyrim\xc5\xb3 instituto Profilaktin\xc4\x97s medicinos laboratorijos ved\xc4\x97ja. Vaikai Skirmant\xc4\x97 (g. 1978)\xc2\xa0\xe2\x80\x93 teisinink\xc4\x97 advokat\xc4\x97, Raminta (g. 1983)\xc2\xa0\xe2\x80\x93 teisinink\xc4\x97, Vytautas (g. 1985).'